Zambregiar ina laterna che fa sgarschur

Tar Halloween tutgan er las zitgas cun las grimassas – quellas ch’ins tschenta si davant chasa e metta lien ina chandaila. Far ina tala laterna è simpel. Qua chattais in pitschen manual.

Per tagliar ora la grimassa da la zitga èsi da lavurar cun cuntels e quai è in pau malsegir. Tut tenor quant dira che la zitga è dovri er forza. Perquai èsi meglier sche voss geniturs gidan in pau.

Sco emprim èsi da chattar ina bella zitga. Quella datti forsa tar la mamma en curtin u alura en butia. L’atun vegn vendì da tuttas sorts zitgas.

Tip: Grondas zitgas èn bellas, ma magari vai bler pli vess da tagliar ora quellas, perquai ch’ellas èn bler pli diras.

E lura guardai gia en butia sche la zitga stat bain sidretg. Ins po bain tagliar giu in zichel per ch’ella stettia guliv, ma alura sto ins guardar da tschentar suten in taglier u insatge sumegliant.

Cura che vus avais pront la zitga èsi da tagliar davent in toc sisum. Qua pon ins variar quant bler. Il toc che vus tagliais davent sto restar entir. A la fin vegn quest ‹viertgel› puspè mess sin la zitga.

Uss èsi da chavar ora ils cocs che sa chattan entamez la zitga. Quels pon ins prender ora cun in tschadun da schuppa. Anc meglier vai cun in tschadun da far cullas da glatsch; quels èn pli ferms.

Tut tenor quant gronda che la zitga è, èsi da chavar ora dapli che mo ils cocs. Uschia vai alura pli tgunsch da tagliar ora la grimassa, e la chandaila glischa in zichel tras il mantè.

Ussa pos ti prender il maletg da la grimassa che ti has preparà, tagliar ora e tatgar quel sin la zitga. Cun in culi pon ins uss malegiar suenter las conturas. Igl è da smatgar pulit ferm ed ir intginas giadas surora per ch’ins vesia las conturas.

Sch’ins vesa mo pauc las lingias, alura pon ins er malegiar suenter quellas cun il culi direct sin la zitga. Uschia ves’ins alura meglier nua ch’igl è da tagliar.

Cun in cuntè pitschen da piz èsi uss da tagliar ora la grimassa. Magari vai meglier da tagliar l’emprim mo in zichel ed alura adina pli profund fin ch’ins è tras il mantè.

A la fin metter en la zitga ina chandaila e la laterna è finida.

Tip: Sche vus mettais la laterna en il liber, alura pudais metter la chandaila en in vaider da confitura – uschia na stizza ella betg sch’i sufla.

Ils 11 dals 11 – ina legra data, ma anc bler dapli...

Mintg’onn datti ils 11 dals 11. Anc pli speziala è questa data stada l’onn 2011: alura hai dà la data 11-11-11. Ina data legra e speziala che consista gea atgnamain mo or dad ins. Dentant è la data dals 11 da november er impurtanta per tut auters motivs.

1. Nozzas

Ils 11-11-2011 è in di che blers pèrs han vulì maridar. Igl è ina simpla data che mintga participant sco er il spus e la spusa pon memorisar bain. Ubain ina data speziala per in di tut spezial!

2. Il tschaiver

L’indeschavel di dal mais da november è fitg impurtant per il tschaiver. Exact a las 11:11 uras vegn quest di festivà en bleras vischnancas cun musicas da tschaiver. Cun questa data cumenzan numnadamain las preparaziuns per il tschaiver. Medemamain è la cifra 11 la cifra dals nars. Pia è ina cifra cun dus dad indesch ideal per il tschaiver, perquai ch’il nar è il simbol per il tschaiver.

3. Son Martin

Igl è medemamain il di da son Martin. Quest di vegn festivà il sontg da la baselgia catolica ch’aveva partì ses mantè cun in murdieu. A chaschun da quest di datti en bleras vischnancas fieras da son Martin.

4. Enviern astronomic

Per tut quels ch’han gugent l’enviern è ils 11-11 in di impurtant. Qust di cumenza l’enviern astronomic, l’enviern tenor la constellaziun da las stailas e dals planets. Ma er l’enviern da las fatschentas cumenzava pli baud ils 11 da november. Cun l’entschatta da l’enviern va il temp economic da las fatschentas a fin. Suenter ils 11-11 na dastgavan ins far naginas fatschentas economicas enfin ils 02-02. Quai era pli baud il temp da ruaus per tuts.

5. La dieschma

Pli baud na dastgavan ils purs betg lavurar sin ils funs davent dals 11 da november. Era han els stuì purtar a la baselgia u als possessurs dal funs ch’els han prendì a fit la dieschavla part da lur racolta.

Chalender d’Advent

I va vers il december e vus n’avais anc nagin chalender d’Advent? Nagin problem. Vus pudais zambregiar sez in – il chalender d’Advent dal Minisguard.

L’emprim stuais vus telechargiar e stampar ils dus fegls qua sut. Quai pudais vus far sur il suandant link.

Ed uschia vai uss vinavant:

- tagliar ora la rudella cun cifras

- perfurar la rudella en il center (nua che sa chatta il punct)

- perfurar il segund fegl sut la staila crudanta (nua che sa chatta il punct)

- tagliar ora in quadrangul en la staila sut il ‹G› dal num ‹MINISGUARD›

- metter la rudella cun cifras davos il fegl cun la staila crudanta e fixar omadus tras la rusna cun in fermagl.

E gia avais vus voss agen chalender d’Advent, gratulesch!

Pignols da Nadal spectaculars

Vers la fin dal temp d’advent cumpran bab e mamma in pignol da Nadal e tschentan si quel per che l’entira famiglia possia decorar el cun cullas da tut las colurs, lametta, stailas da strom, chandailas u dultscharias. Pignols da Nadal na vegnan betg mo tschentads si en stivas e baselgias, els sclereschan er or en il liber. E là datti intgins pignols spectaculars.

Pignols da Nadal natirals

Il pli custaivel pignol da la Svizra è il pignol da Swarovski. Quel pon ins contemplar al martgà da bambin a la staziun da Turitg. Il pign è 15 meters aut e decorà cun 15 000 cristals da la fatschenta Swarovski. Cun questa decoraziun custa il pign passa in milliun francs (1 000 000.-).

Il pli grond pign da la Svizra sa chatta en il Grischun, numnadamain a Luven en la Surselva. Il pign cun il num La Panera ha var 250 onns ed è 47 meters aut, quai è circa uschè aut sc’ina tur baselgia. El n’è betg mo aut, el è er gross e ferm. Per embratschar il pign dovri almain 6 persunas che dattan il maun ina a l’autra.

Il pli grond pign decorà sco pignol da Nadal è stà ina douglasia da 67,4 meters. Quella sa chattava l’onn 1950 a Seattle en ils Stadis Unids da l’America.

Ils Americans han declerà la segund auta planta dal mund sco il pignol da Nadal da la naziun americana. La planta gigantesca da 82 meters sa chatta en il parc naziunal Kings Canion en la California. Ella ha radund 1650 onns e sch’ins vuless embratschar ella dovr’ins almain 33 persunas per far quai.

Pignols da Nadal artifizials

En la Germania datti il pli pitschen pignol da Nadal dal mund. Quel è mo 14 millimeters aut – uschè aut sco set zulprins in sin l’auter. El è illuminà e decorà sc’in dretg pignol da Nadal. Contemplar el pon ins en la vitrina d’ina galaria d’art a Dortmund.

In dals pignols da Nadal ils pli custaivels è quel da la bischutaria Ginza Tanaka a Tokio en il Giapun. Quel è numnadamain cumplettamain d’aur. Ils lavurers han duvrà passa 4 mais da tschentar si il pignol d’aur che paisa 12 kilos e custa bunamain 2 milliuns francs (1 850 000.-).

Sin il martgà da Nadal a Dortmund vegn bajegià mintg’onn in pignol da Nadal artifizial da 45 meters. Sin in fundament d’atschal vegnan fixads 1700 pignols pitschens, uschè ch’i dat in pignol da Nadal gigant. Quel paisa 30 tonnas ed è ornà cun 40 000 chazzolas.

Il pli aut pignol da Nadal che noda en l’aua sa chatta a Rio de Janeiro en l’America dal Sid. La construcziun d’atschal è 85 meters e paisa 542 tonnas, quai è circa uschè grev sco 540 elefants. Decorà è il pignol cun passa 3 milliuns pairs electrics.

A Gubbio, en l’Italia, datti in pignol da Nadal ch’è 800 meters aut e 400 meters lad. Ils abitants han creà cun 250 glischs verdas il muster d’in pignol da Nadal sin la muntogna Ingino. Endadens dal pignol glischan anc ina giada 250 glischs da tuttas colurs. Per ch’il pli grond pignol da Nadal artifizial dal mund sclereschia dovri 12 kilometers cabels.

La fin da l’onn n’è betg dapertut ils 31 da december

La fin da l’onn festivain nus ils 31 da december. Dentant n’è quai betg sin l’entir mund uschia. La raschun persuenter è ch’i dat en tut il mund differents chalenders da l’onn e differents sistems da quintar ils dis.

1. Chalender gregorian

Il chalender gregorian è il chalender che nus avain e quel vegn duvrà il pli savens sin il mund. El finescha ils 31 da december e cumenza il 1. da schaner. Quest chalender ha 365 dis, 12 mais e 52 emnas. En il chalender gregorian numnan ins il davos di da l’onn Silvester.

2. Chalender chinais

Tar ils Chinais è la fin da l’onn tranter ils 21 da schaner ed ils 21 da favrer. Il di vegn fixà sin il di ch’igl è glina nova. Spezial tar il chalender chinais è ch’ils onns han in num d’in animal. Per exempel l’onn 2011 è stà l’onn da la lieur e l’onn 2012 quel dal dragun.

3. Chalender tailandais

Per ils Tailandais va l’onn a fin ils 13 d’avrigl. La festa da Bumaun (mira foto) sa numna tar els Songkran. Pli baud festivavan els il davos di da l’onn tenor la glina. Quai è er per els il cumenzament da la primavaira. Ella è per ils Tailandais il simbol per in nov cumenzament.

4. Chalender giudaic

Tar ils gidieus mida l’onn pir il settember. Quella data è la fin da l’onn perquai che l’istorgia religiusa e raquints dian che l’onn va lura a fin. Il di exact variescha. Il chalender dals gidieus ha 12 mais da 29 e 30 dis.

5. Chalender islamic

En l’islam na datti insumma nagina data fixa. Perquai ch’il chalender correspunda al ciclus da la glina, è il chalender mintg’onn 11 dis pli curts. Tut tenor la lunghezza da las fasas da la glina han ils dudesch mais 29 u 30 dis.

Usits per la fin e per l’entschatta da l’onn

Per temps spezials han ils umans usits spezials. Il temp cura che l’onn vegl va a fin ed in nov cumenza è in tal temp spezial. I dat blers differents usits per festivar quest temp. Tals usits datti sin l’entir mund. Ma intgins datti mo en Svizra ed auters schizunt mo en il Grischun.

Silvester da scola

Il Silvester da scola è in usit ch’ils uffants da Turitg celebreschan la fin dal onn. La damaun a las 5.00 van ils uffants tras la citad e fan canera e lumparias. Els fan tantas lumparias ch’i dat da quels che vulan scumandar il Silvester da scola.

Bärzeli

Il Bärzeli è in usit d’enviern che vegn celebrà ils 2 da schaner en il chantun Argovia. Persunas mascradas van cun gronda canera tras vischnanca e giavischan in bun onn.

Chantar dals Trais Sontgs Retgs

Il chantar dals Trais Sontgs Retgs è in usit che vegn celebrà en bleras vischnancas catolicas er en il Grischun. Uffants vestgids sco ils Trais Sontgs Retgs van ils 6 da schaner da chasa tar chasa per chantar la chanzun dals trais retgs e per rimnar raps.

Silvester vegl

Quest usit vegn celebrà ils 13 da schaner en il chantun Appenzell Dadora. Persunas mascradas van cun plumpas da chasa tar chasa per giavischar in bun onn. Quai vegn fatg ils 13 da schaner tenor il chalender vegl.

Il tschaiver suenter il tschaiver

Cura ch’il tschaiver è a fin tar nus cumenza il pli grond tschaiver da la Svizra, numnadamain il tschaiver da Basilea. Ma pertge è quai uschia?

Il tschaiver è oriundamain ina tradiziun ch’è enconuschenta tar ils catolics. Uschia èsi cler ch’il tschaiver sto esser a fin cura che la curaisma cumenza – numnadamain la mesemna da la tschendra. Er il termin dal tschaiver a Basilea deriva dals catolics – quai malgrà che quel cumenza pir suenter la mesemna da la tschendra. Per chapir quai stuain nus dentant sco emprim far in quint.

Ils catolics fan da vegl ennà curaisma. Quella cuzza quaranta dis e finescha da Pasca. Sch’ins prenda uss il di da Pasca, per exempel ils 8 d’avrigl, e quinta enavos 40 dis, sche vegnin nus sin ils 28 da favrer. Quai è il mardi suenter mesemna da la tschendra. Il tschaiver a Basilea cumenza en quest cas ils 27 da favrer, pia gist in di avant che la curaisma avess da cumenzar sch’ins resguarda ils quaranta dis. Avant passa milli onns avess la curaisma er cumenzà pir quest di.

Ils dis marcads cun blau èn ils dis che vegnivan quintads avant passa milli onns sco dis da curaisma. Il di marcà cun cotschen è en noss exempel il di da Pasca.

La baselgia catolica ha dentant decidì l’onn 1091 che la curaisma vegnia interrutta mintgamai la dumengia. Quai èn tschintg dumengias ed uschia han ins stuì trair enavant il cumenzament da la curaisma per 5 dis. Uschia arrivan ins mintgamai sin la mesemna da la tschendra – en noss exempel ils 23 da favrer.

Ils dis marcads cun verd èn ils dis che vegnan quintads ozendi sco dis da curaisma. Il di marcà cun cotschen è il di da Pasca supponì.

Cun questa midada han ins er stuì far pli baud tschaiver. A Basilea han ins gì nagin plaschair da questa midada ed uschia ha questa citad salvà sco suletta il termin vegl dal tschaiver. Cun il temp è il tschaiver vegnì prolungà sin trais dis, sco quai ch’ins enconuscha ozendi il tschaiver da Basilea: Quel cumenza mintgamai il glindesdi suenter la mesemna da la tschendra punct a las 04.00 cun il Morgestraich e cuzza exact 72 uras.

Pertge festivain nus Pasca?

Pasca è sper Tschuncaisma la pli veglia e la pli impurtanta festa dal cristianissem. Il pled Pasca deriva dal pled ebraic ‹Pessach›.

Gievgia sontga, venderdi sontg, Pasca e glindesdi da Pasca vegnan festivads per differents motivs: Gievgia sontga è per exempel il di nua che Jesus e ses apostels han celebrà la davosa Sontga Tschaina avant che Jesus è mort per la carstgaunadad vi da la crusch. Gievgia sontga ed il venderdi sontg vegnan festivads en bleras vischnancas cun la via da la crusch, uraziuns e pregias. La dumengia da Pasca vegn festivà la levada da Jesus. Ils zains resunan sin tut il mund ed en bleras plaivs han lieu processiuns. Las festivitads cuntinueschan glindesdi da Pasca.

Cura è insumma Pasca?

Il temp da Pasca cumenza cun la damaun da Pasca e finescha 50 dis pli tard cun Tschuncaisma. Sco data da Pasca ha l’Emprim Concil da Nicea fixà la dumengia suenter l’emprima glina plaina dapi il cumenzament da la primavaira. Quai munta che Pasca vegn festivà il pli baud ils 22 da mars ed il pli tard ils 25 d’avrigl.

Pasca vegn festivà en regurdientscha da la mort da Jesus Cristus. Ils cristians festiveschan da Pasca la levada da Jesus Cristus. Ins festivescha dentant er la fin da l’enviern. Ins sa legra che la natira sa dasda. La primavaira ed il temp da Pasca muntan er la naschientscha da vita nova.

Indicaziuns bibliograficas

Simsalabim. Usits en il decurs da l’onn. (Temas actuals). Contribuziuns producidas tranter l’avust 2009 ed il favrer 2012. Funtauna: www.simsalabim.rtr.ch. Tut ils dretgs d’autur(a) / chasa editura resalvads. Ediziun epub: www.chattà.ch (2018).